REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/359-14

7. novembar 2014. godine

B e o g r a d

Z A P I S N I K

PETE SEDNICE ODBORA ZA KOSOVO I METOHIJU

ODRŽANE 5. NOVEMBRA 2014. GODINE

Sednica je počela u 11,10 časova.

Sednici su prisustvovali članovi Odbora: mr Milovan Drecun, Goran Bogdanović, Momir Stojanović, Miodrag Linta, Miljana Nikolić, Vladeta Kostić, Nenad Mitrović, Zvonimir Stević, Miroljub Stanković, Đorđe Kosanić, Miroslav Markićević i Aleksandar Čotrić.

Sednici Odbora je prisustvovao zamenik člana Odbora, Dušan Stupar (član nedostaje).

Sednici Odbora nisu prisustvovali članovi Odbora: Aleksandar Jablanović, Zoran Jozić, Siniša Maskimović i Borislav Stefanović, ni njihovi zamenici.

Pored članova Odbora sednici su prisustvovali i narodni poslanici: dr Predrag Mijatović, Milorad Stošić, Snežana Malović i Zoran Živković.

Sednici je prisustvovao Željko Jović, zamenik direktora Kancelarije za Kosovo i Metohiju.

Sednici su prisustvovali iz Tužilaštva za ratne zločine Republike Srbije Bruno Vekarić, Dragoljub Stanković i Mioljub Vitorović, zamenici tužioca, a iz Ministarstva unutrašnjih poslova Republike Srbije, Uprava kriminalističke policije – Služba za otkrivanje ratnih zločina prisustvovali su Dejan Marinković, načelnik Službe i Željko Trajković, načelnik Odeljenja za otkrivanje krivičnih dela protiv čovečnosti, međunarodnog prava i traganje za nestalim licima.

Iz Ministarstva pravde Republike Srbije, sednici je prisustvovao Vladimir Davidović, pomoćnik ministra pravde.

Sednici je prisustvovao i Veljko Odalović, predsednik Komisije za nestala lica Vlade Republike Srbije.

Ispred Udruženja porodica kidnapovanih i ubijenih na Kosovu i Metohiji, sednici su prisustvovali: Simo Spasić, zastupnik Udruženja, Lozanka Radoičić, Snežana Zdravković, Radovan Koprivica, Borka Milankov-Crpulja, Dragiša M. Đorđević i Jelena M. Đorđević.

Predsednik je obavestio da je poziv za prisustvo na sednici Odbora uputio i ambasadama odnosno ambasadorima u Republici Srbiji i to: Ambasadi Sjedinjenih Američkih Država, a sednici su prisustvovali Mark Tervakoski, zamenik šefa političke sekcije i Denis Ibišbegović, stariji stručni saradnik za politička pitanja.Pozivu na sednicu se nisu odazvali Ambasada Ruske Federacije, Ambasada Savezne Republike Nemačke, Ambasada Ujedinjenog Kraljevstva Velike Britanije i Severne Irske, Ambasada Republike Francuske i Ambasada Republike Italije.

Sednici Odbora su uredno pozvani da prisustvuju, ali su obavestili da nisu u mogućnosti da prisustvuju i uzmu učešće u radu: Delegacija Evropske unije u Republici Srbiji, Kancelarija ličnog izaslanika visokog predstavnika Evropske unije za zajedničku spoljnu i bezbednosnu politiku Evropske unije u Beogradu, Kancelarija Ujedinjenih nacija u Beogradu, Misija EULEKS na Kosovu, Kancelarija Evropske unije na Kosovu i Misija OEBS-a u Srbiji.

Na predlog predsednika Odbora, jednoglasno usvojen sledeći:

D n e v n i r e d

1. Informisanje članova Odbora o rasvetljavanju i procesuiranju odgovornih za zločine počinjene na KiM počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nealbanaca na KiM i saradnji nadležnih organa Republike Srbije sa EULEKS-om na tom planu;

2. R a z n o.

Predsednik Odbora je podsetio članove da im je Predlog zaključka povodom informisanja članova Odbora o aktuelnoj bezbednosnoj situaciji na AP Kosovo i Metohija, sa posebnim osvrtom na bezbednost srpskog stanovništva, sa četvrte sednice održane 28. oktobra 2014. godine, blagovremeno dostavljen na razmatranje. Predlog zaključka je koncipirala Služba Odbora uz predhodnu saglasnost predsednika Odbora. O Predlogu zaključka diskutovali su narodni poslanici Milovan Drecun, Aleksandar Čotrić i Miroljub Stanković, članovi Odbora.

Odbor je jednoglasno usvojio Predlog zaključka sa primedbom narodnog poslanika Aleksandra Čotrića, člana Odbora, koja se odnosi na to da se u delu teksta Predloga zaključka, termin odnosno reči nealbanac/ci zameni terminom odnosno rečima ostalih nacionalnih zajednica:

1. Odbor za Kosovo i Metohiju konstatuje da je bezbednost srpskog naroda u AP Kosovo i Metohija konstantno nezadovoljavajuća, te da se u poslednje vreme značajno pogoršava, što suštinski ugrožava opstanak srpskog naroda i njegova osnovna ljudska prava i slobode.
2. Odbor oštro osuđuje etnički motivisane napade na srpski narod, njegovu imovinu i pravoslavne svetinje, koji imaju za cilj da nasiljem zastraše srpsko stanovništvo i nateraju ga na iseljavanje a da prognane Srbe obeshrabre  da se vrate u domove iz kojih su proterani. Takva situacija je neprihvatljiva.
3. Odbor  pruža punu podršku srpskom narodu da ostane da živi u miru i bezbednosti i opstane u AP Kosovo i Metohija.
4. Odbor poziva međunarodnu zajednicu da učini sve što je u njenoj moći, a od međunarodnog prisustva u AP Kosovo i Metohija: UNMIK, OEBS, EU, KFOR, EULEX, očekuje i traži da bez odlaganja i u punoj meri stvori uslove za punu i održivu bezbednost posebno ugroženog srpskog naroda, kao i ostalih nacionalnih zajednica na Kosovu i Metohiji. To je najvažniji zadatak u mandatu prisutnih međunarodnih  misija i merilo njihovog (ne)uspeha.
5. Odbor izražava žaljenje što se pozvani predstavnici međunarodnih misija na Kosovu i Metohiji, i pored urednih poziva, nisu odazvali da prisustvuju  sednici Odbora na kojoj je razmatrana aktuelna bezbednosna situacija u AP Kosovo i Metohija. Takvo ponašanje nije konstruktivno. Odbor izražava punu spremnost da u narednom periodu ostvari poželjan nivo komunikacije i saradnje sa međunarodnim misijama u AP Kosovo i Metohija. Odbor je otvoren i spreman za saradnju.
6. Odbor poziva privremene institucije samouprave na Kosovu i Metohiji da bez odlaganja suštinski, delima a ne samo verbalno, povećaju stepen zaštite srpskog naroda i ostalih nacionalnih zajednica na nivo koji je neophodan da oni žive bezbedno i mirno, da se ne ponašaju pristrasno i diskriminatorski prema Srbima i ostalim nacionalnim zajednicama kada su oni izloženi nasilju, da učine sve da se otkriju i kazne počinioci etničkih motivisanog nasilja i incidenata, uništavanja, uzurpacije i otimanja njihove imovine.
7. Odbor poziva lidere albanske zajednice, na kojima je najveća odgovornost za stanje u Pokrajini, da svakodnevno, javno i nedvosmisleno šalju poruke mira, suživota i poštovanja Srba i ostalih  nacionalnih zajednica, da učine sve da se spreči etnički motivisano nasilje nad Srbima i ostalim nacionalnim zajednicama a počinioci tih nedela efikasno otkriju i procesuiraju. Odbor očekuje od albanskih lidira da budu iskreno posvećeni izgradnji multietničkog, multikonfesionalnog demokratskog društva u AP Kosovo i Metohija, u kome će svi, bez obzira na nacionalnost i veroispovest, živeti  bezbedno, u miru, toleranciji i međusobnom poštovanju. Odbor će takvo ponašanje albanskih lidera pozdraviti i ohrabriti. To je jedini put koji vodi u prosperitetnu budućnost.

O Zaključku Odbora biće obavešteni predstavnici međunarodne zajednice na Kosovu i Metohiji i predstavnici sredstava javnog informisanja.

Pre prelaska na razmatranje utvrđenog dnevnog reda jednoglasno i bez primedaba usvojen je zapisnik Četvrte sednice Odbora, održane 28. oktobra 2014. godine.

Pre prelaska na prvu tačku utvrđenog dnevnog reda, dogovoreno je da Odbor radi u skladu se vremenom za raspravu iz člana 75. Poslovnika Narodne skupštine.

Prva tačka dnevnog reda – **Informisanje članova Odbora o rasvetljavanju i procesuiranju odgovornih za zločine počinjene na KiM počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nealbanaca na KiM i saradnji nadležnih organa Republike Srbije sa EULEKS-om na tom planu**

Uvodne napomene izneli su: Dragoljub Stanković, zamenik tužioca u Tužilaštvu za ratne zločine, Veljko Odalović, predsednik Komisije za nestala lica, Željko Jović, zamenik savetnika direktora Kancelarije za Kosovo i Metohiju i Simo Spasić, zastupnik Udruženja porodica kidnapovanih i ubijenih na Kosovu i Metohiji. Tokom izlaganja su se kratko osvrnuli na svoj dosadšnji rad, kao i na postignute rezultate a izneti su i predlozi i zadaci koji se očekuju da se realizuju u narednom periodu.

U diskusiji su učestvovali Milovan Drecun, Goran Bogdanović, Momir Stojanović, Zvonimir Stević, Miljana Nikolić i narodni poslanici Snežana Malović i Zoran Živković, kao i Bruno Vekarić, Dragoljub Stanković, Mioljub Vitorović, zamenici tužioca, Vladimir Davidović, pomoćnik ministra pravde i Simo Spasić, zastupnik Udruženja.

Tokom diskusije ocenjeno je da je tema sednice Odbora veoma važna, bolna i emotivna kao i da je stvoren utisak da je veoma malo učinjeno u pogledu rasvetljavanja i procesuiranja odgovornih za zločine počinjene na Kosovu i Metohiji nad pripadnicima srpskog naroda i snaga bezbednosti i ostalih nacionalnih zajednica od 1998. godine. S tim u vezi, istaknuto je da sednica treba da posluži za analizu i iznalaženje glavnih problema u rešavanju bitnog pitanja za naše društvo, posebno za porodice koje još uvek ne znaju šta je sa članovima njihovih porodica koji su nestali ili kidnapovani, kao i kako i šta činiti u narednom periodu u pogledu rešavanja pristutnog problema. Tužilaštvo za ratne zločine je dostavilo Odboru Izveštaj, koji nosi oznaku stepena tajnosti, i koji se razmatra na zatvorenoj sednici, ali predsednik Odbora je smatrao da sednica treba da bude otvorena za javnost kako bi javnost bila o svemu upoznata a da će se na sednici diskutovati samo o onome što predstavnici Tužilaštva smatraju da ne može da nosi oznaku stepena tajnosti.

Tokom diskusije bilo je i reči o tome da je potrebno da Tužilaštvo informiše javnost o svojim aktivnostima, problemima u radu kao i o problemima sa kojima se suočavaju u saradnji sa predstavnicima međunarodnog pravosuđa i sa predstavnicima kosovskog pravosuđa. Takođe, diskutovalo se i o tome da je potrebno da se obrazuje zajedničko operativno telo sa zadatakom koji bi se ogledao u intezivnom prikupljanju svih činjenica i dokaza koji mogu da pomognu u rasvetljavanju zločina nad Srbima i ostalim nacionalnim zajednicama i iste dostave Specijalnom sudu za ratne zločine na Kosovu. Izražena je spremnost da Odbor, zajedno sa Udruženjem porodica kidnapovanih i ubijenih na KiM, poseti Tužilaštvo i održi sastanak koji bi imao za cilj bolju i efikasniju saradnju a sve u cilju iznalaženja rešenja i pomoći u pogledu rasvetljavanja zločina počinjenih nad Srbima i ostalim nacionalnim zajednicama.

Diskutovalo se o nadležnostima Tužilaštva za ratne zločine po pitanju ratnih zločina, kao i o pravu procesuiranja tih zločina, pre i posle 1999. godine (npr: pogron nad srbima 17. marta 2004. godine). S tim u vezi, su prezentovani pojedini primeri koji pokazuju kako su napravljene greške u nemogućnosti dovođenja svedoka koji bi svedočili za zločine koji su počinjeni nad Srbima odnosno kako su pojedini potencijalni svedoci izgubljeni upravo zbog objavljivanja u medijima. Zatim, bilo je i reči o 300 ljudi koji su kindapovani ili nestali, kao i o tome da li su eventualno prebačeni u Albaniju kao i o tome da li ima podataka koji ukazuju na postojanje osnovane sumnje da je njihov nestanak vezan za trgovinu organima.

S jedne strane, izneto je i pozitivno mišljenje o pojedinim segmentima rada i rezultatima rada Tužilaštava za ratne zločine, dok je s druge strane, bilo i kritika koje su se ogledale u nemoći Tužilaštava da reši određene slučajeve, kao i o njegovoj stagnaciji u radu. Izraženo je i očekivanje da će se rasvetljavanje i procesuiranje odgovornih za zločine počinjene na Kosovu i Metohiji, kao i prikupljanje dodatnih činjenica i dokaza intezivirati kako bi se što pre videli rezultati, zadovoljila pravda i javnosti prezentovala istina. Diskutovalo se i o mogućnosti još bolje saradnje Odbora sa Tužilaštvom, kao i sa drugim državnim institucija a sve u cilju pomoći u rasvetljavanju zločina nad Srbima i ostalim nacionalnim zajednicama.

Na kraju diskusije predsednik Odbora je ocenio da su indetifikovani problemi sa kojima se suočavamo kao država u otkrivanju i procesuiranju zločina na Kosovu i Metohiji, posebno počinjenim nad Srbima.

Dogovoreno je da Služba Odbora, uz predhodnu saglasnost predsednika, izradi Predloga Zaključka i dostavi članovima Odbora na razmatranje na nekoj od narednih sednica.

Na postavljena pitanja odgovore su dali: Vladimir Davidović, pomoćnik ministra pravde, Bruno Vekarić, Dragoljub Stanković, Mioljub Vitorović, zamenici tužioca, kao i Simo Spasić, zastupnik Udruženja.

Druga tačka dnevnog reda – **R a z n o**

Povodom ove tačke dnevnog reda nije bilo predloga ni diskusije.

Sednica je završena u 14,00 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Zdravka Erak mr Milovan Drecun